སྐབས་དེར་བོད་ཀྱི་སྒྲུང་རྩོམ་གསར་པའི་གསར་རྩོམ་ལ་ལོ་རྒྱུས་སྟེང་བྱུང་མ་མྱོང་བའི་དར་རྒྱས་བྱུང་།རྒྱལ་ཡོངས་རང་བཞིན་དང་ཞིང་ཆེན་དང་ས་གནས་རང་བཞིན་གྱི་རྩོམ་རིག་དུས་དེབ་བཅུ་ཕྲག་ལྷག་གི་སྟེང་སྒྲུང་ཐུང་གསར་པ་སྟོང་ཕྲག་ལྷག་སྤེལ་བ་དང་།དེ་ལས་བོད་སྐད་དུ་བྲིས་པ་ལྔ་བརྒྱ་ལྷག་སྤེལ་བ་དང་།སྒྲུང་ཐུང་མང་པོ་ཞིག་ལོ་ཙཱའི་ལམ་ནས་རྒྱལ་ནང་དང་རྒྱལ་ཁབ་ཕྱི་ལ་འགྲེམས་སྤེལ་བྱས་པས་བོད་ཀྱི་དེང་རབས་རྩོམ་རིག་རྒྱལ་སྤྱིའི་སྟེང་དུ་སྤེལ།དེ་ལས་སྒྲུང་རྩོམ་ཕུལ་བྱུང་ཅན་མང་པོར་རྒྱལ་ཁབ་དང་ཞིང་ཆེན་རིམ་པའི་བྱ་དགའ་ཐོབ།དེ་མིན་ཁོ་ཚོའི་ནང་གི་ཚབ་བྱེད་མི་སྣ་བཀྲ་ཤིས་ཟླ་བ་སོགས་ཀྱི་སྒྲུང་རྩོམ་མང་པོ་ཞིག་དབྱིན་ཇི་དང་འཇན་པན་གྱི་སྐད་དུ་ལོ་ཙཱ་བྱས་ཏེ་རྒྱལ་ཁབ་མང་པོར་བཀྲམ།བཀྲ་ཤིས་ཟླ་བའི་སྒྲུང་རྩོམ་བོད་ཁམས།འབྲེང་བུའི་མདུད་པར་བསྒྲོགས་པའི་བླ་སྲོག་ཅེས་པ་དང་།དུས་རབས་ཀྱི་མགྲོན་འབོད་ཅེས་དང་།གཙང་པོའི་ཕ་རོལ་དང་།ཟིང་འཁྲུག་གི་ཤམ་བྷ་ལ་ཞེས་པའི་སྒྲུང་འབྲིང་དང་སྒྲུང་ཐུང་བཞི་བཅུ་ལྷག་བརྩམས་ཤིང་པར་སྐྲུན་བྱས།བཀྲ་ཤིས་ཟླ་བས་སྒྱུ་འཕྲུལ་དངོས་ཡོད་རིང་ལུགས་ཀྱི་གསར་རྩོམ་ཐབས་ཤེས་སློབ་སྦྱོང་དང་མིག་དཔེར་བསྟེན་ནས།བོད་མིའི་ནང་སེམས་ཀྱི་འཇིག་རྟེན་དང་དངོས་ཡོད་འཚོ་བའི་ཉམས་ལེན་ལས་སྐྱེས་པའི་ཚོར་སྣང་གཞི་བྱས་ནས།སྒྱུ་འཕྲུལ་གྱི་སྒོ་ནས་མི་རྣམས་ཀྱི་ནང་སེམས་ཀྱི་འཇིག་རྟེན་དང་ཆོས་ལུགས་རིག་གནས་ཀྱི་བག་ཆགས་ཟབ་མོ་དང་།དངོས་ཡོད་འཚོ་བའི་ཁྲོད་ཀྱི་ཡུལ་སྲོལ་གོམས་གཤིས་དང་ཆོས་ལུགས་དད་མོས།དེ་མིན་དམངས་ཁྲོད་ཀྱི་གཏམ་རྒྱུད་སྣ་ཚོགས་སྒྱུ་རྩལ་གསར་སྐྲུན་གྱི་སྣང་བརྙན་དུ་བསྐྲུན་ཞིང་ཕན་ཚུན་སྤེལ་མར་བྲིས་པས།གཏམ་རྒྱུད་ཀྱི་དུས་དང་གནས་དང་།མི་སྣ་དང་།དོན་དག་དང་།ཁོར་ཡུག་སོགས་ཀྱི་དོན་བརྗོད་ལ་རྨི་ལམ་དང་འཕྲུལ་སྣང་ལྟ་བུའི་ངོ་མཚར་བའི་སྒྱུ་རྩལ་གྱི་ཉམས་ཐོན་པ་དང་།བོད་མིའི་སྣང་ཁམས་ཀྱི་དོན་དངོས་དང་མཐུན་ཞིང་བརྗོད་དོན་གཏིང་ཟབ་མོའི་སྒོ་ནས་བོད་ཁམས་ཀྱི་མི་ཆོས་རིག་གནས་དང་།རང་བྱུང་ཁོར་ཡུག་དང་།མི་རྣམས་ཀྱི་སེམས་ཁམས་དང་མི་རིགས་ཀྱི་ལོ་རྒྱུས་རིག་གནས་ཀྱིས་བརྗིད་པའི་དངོས་ཡོད་འཚོ་བའི་རྣམ་པ་རིས་སུ་ཐོན་པར་བྲིས་པས།ཀྲུང་གོའི་རྩོམ་རིག་ཐད་སྐད་གྲགས་ཆེན་པོ་བྱུང་།འཇར་པན་དང་ཧྥ་རན་སི་དང་ཐེ་ཝན་བཅས་ནས་སྒྲུང་རྩོམ་ཕྱོགས་བསྒྲིགས་པར་སྐྲུན་བྱས་པས།འཛམ་གླིང་གི་རྩོམ་རིག་སྟེང་ནས་དོ་སྣང་བྱེད་སའི་བོད་ཀྱི་དེང་རབས་རྩོམ་རིག་ཁྲོད་ཀྱི་སྒྲུང་རྩོམ་མཁན་གལ་ཆེན་ཞིག་ཏུ་གྱུར་ཡོད།